Bir səbəb var, qoruyub saxlamışam canı əziz
Bir səbəb var qoruyub saxlamışam canı əziz,
Ki gərək saxlaya ev sahibi mehmanı əziz.

Ey fələk, rəhmə gəlib Allahın altında nola,
Yar çeşmində qılaydın məni-nalanı əziz.

Bizə meyxanədə Canan ilə saqi bəsdir,
Zahida, sən yeri tut huriyi-qılmanı əziz.

Əql zindanına sal, nəfsi əsir et, könlüm,
Nəfsi xar etmək edib Yusifi-Kənanı əziz.

Bəşəri xəlq edib "əhsən" demiş Allah özünə,
Tutmaz insan özü Allah qədər insanı əziz.

Belə baxsan qara daşlardan hörülmüş Kəbə,
Yar təşrifi qılıb Kəbeyi-zişanı əziz.

Tutsa kim qafi-qənaətdə məkan ənqatək,
Tutmaz o, mur qədər mülki-Süleymanı əziz.

Vüqar, aqil kişilərdən götür ibrət, uca ol,
Tutdu aqil kəsi, el tutmadı nadanı əziz.